《前相国赞皇公早葺平泉山居暂还憩…十四首奉寄》
唐代·裴潾

动复有原，进退有期。用在得正，明以知微。夫惟哲人，

会且有归。明固胜热，安每虑危。将憩于盘，止亦先机。

植爱在根，钟福有兆。珠潜巨海，玉蕴昆峤。披室生白，

照夜成昼。挥翰飞文，入侍左右。出纳帝命，弘兹在宥。

历难求试，执宪成风。四镇咸乂，三阶以融。捧日柱天，

造膝纳忠。建储固本，树屏息戎。彼狐彼鼠，窒穴扫踪。

我力或屈，我躬莫污。三黜如饴，三起惟惧。再宾为宠，

一麾为饫。昔在治繁，常思归去。今则合契，行斯中虑。

有凤自南，亦翙其羽。好姱佳丽，于伊之浒。五彩含章，

九苞合矩。佩仁服义，鸣中律吕。我来思卷，薄言遵渚。

凿龙中辟，伊原古奔。下有秘洞，豁起石门。竹涧水横，

松架雪屯。岫环如壁，岩虚若轩。朝昏含景，夏凊冬温。

南溪回舟，西岭望竦。水远如空，山微似巃.二室峰连，

四山骈耸。五女乍欹，玉华独踊。云翔日耀，如戴如拱。

飞泉挂空，如决天浔。万仞悬注，直贯潭心。月正中央，

洞见浅深。群山无影，孤鹤时吟。我啸我歌，或眺或临。

鸟之在巢，风起林摇。退翔城颠，翠虬扪天。雨止雪旋，

亦息于渊。人皆知进，我独止焉。人皆务明，我独晦焉。

邈矣其山，默矣其泉。

寝丘之田，土山之上。孙既贻谋，谢亦遐想。俭则为福，

华固难长。宁若我心，一泉一壤。造适为足，超然孤赏。

其风自西，言发帝庭。飘彼黄素，堕于山楹。公拜稽首，

靡敢受荣。宸严再临，俾抚百城。恋此莫处，星言其征。

公昔南迈，我不及睹。言旋旧观，莫获安语。今则不遑，

载鶱载举。离忧莫写，欢好曷叙。怆矣东望，泣涕如雨。

山嵇之旧，刘卢之恩。举世莫尚，惟公是敦。哀我蠢蠢，

念我谆谆。振此铩翮，扇之腾翻。斯德未报，只誓子孙。

迢迢秦塞，南望吴门。对酒不饮，设琴不援。何以代面，

寄之濡翰。何以写怀，诗以足言。无密玉音，以慰我魂。

作者简介：裴潾，生年不洋，卒于唐文宗开成三年(838年)，河东闻喜(今山西闻喜县)人，以门荫入仕，一生历唐宪宗、穆宗、敬宗、文宗四朝，史称“以道义自处，事上尽心，尤嫉朋党，故不为权幸所知。”